Diari Oficial de la Generalitat Valenciana


Sumari del DOGV 2872, del 19-11-1996 (1996/840029)

RESOLUCIÓ de 15 de febrer de 1996, de la directora general de Qualitat Ambiental, per la qual fa pública la següent declaració d'impacte ambiental.
---------------------------------------------------------------------------------------------------------------------------------------------------

### Dades del document

Número de DOGV
:   2872

Data del DOGV
:   19-11-1996

Secció del DOGV
:   ALTRES DISPOSICIONS

Número del document
:   1996/840029


Data del document
:   15-02-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 15 de febrer de 1996, de la directora general de Qualitat Ambiental, per la qual fa pública la següent declaració d'impacte ambiental.   
Vist l'expedient 207/94-AIA sobre el projecte d'Ampliació de Granja Porcina, a la partida El Pla del terme municipal de Casinos (València), el promotor del qual és el Sr. Salvador Marques Civera.  
Vist que la documentació, formada per l'expedient municipal i el projecte d'activitat, ha sigut remesa a través de la Comissió Provincial d'Activitats Qualificades de València. En l'expedient municipal s'han realitzat les següents actuacions:  
- Informe de l'arquitecte municipal: «... Està pendent de resposta l'escrit de la Conselleria d'Obres Públiques, Urbanisme i Transports sobre l'autorització de l'obra que se sol·licita, ja que la parcel·la sobre la qual s'executarà l'activitat incompleix l'actual normativa, però compleix l'anterior (per a la qual ja té la corresponent autorització)».  
- Informe tècnic: «... Les mesures correctores descrites en la memòria que acompanya el projecte es consideren suficients».  
- S'ha procedit al tràmit d'informació pública mitjançant un anunci publicat en el Butlletí Oficial de la Província de València número 125, de 28 de maig de 1994. Durant el dit període no s'han presentat denúncies sobre l' activitat d'acord amb l'informe emés per l'alcalde de l'Ajuntament de Casinos.  
Vist que de la documentació aportada es desprenia la realització del corresponent estudi d'impacte ambiental, però com que no havia sigut presentat amb la resta de la documentació, es va sol·licitar tant al promotor com a l'Ajuntament l'aclariment d'aquest punt.  
L'estudi d'impacte ambiental va ser remés per l'Ajuntament i pel promotor, tot indicant que sempre havia format part de l'expedient, però que, per error, no s'hi havia remés.  
Vist que en l'estudi d'impacte ambiental presentat s'indica que la granja disposa actualment d'un edifici de planta única, de 7'50 m d'amplària per 53 m de longitud, amb una capacitat de 450 animals. Com a serveis annexos disposa d'un aljub d'aigua potable de 80.000 litres; depòsit estanc tipus soterrat per a l'emmagatzemament del purí amb una capacitat de 40.000 litres; fossa d'eliminació d'animals morts per mitjà de l'aplicació de cal viva.  
L'ampliació prevista consisteix en la construcció de dues naus de 738'5 i 731 m2. Aquesta ampliació es preveu que es duga a terme en dues fases. En la primera fase, l'explotació tindrà una capacitat d'engreix de 1.150 animals, i una vegada finalitzada la segona fase la capacitat serà de 1.850 porcs d'enceball.  
Vist que l'estructura de les naus es farà amb murs de càrrega de fàbrica de bloc de formigó en massa i cèrcols armats. Els tancaments exteriors seran també de fàbrica de bloc de formigó, enfoscats de morter de ciment, interior i exterior en tota la seua alçària. La coberta es farà amb plaques de fibrociment que es recolzaran en biguetes de formigó pretensat.  
La nau albergarà un canal lateral subterrani o depòsit, per a l'emmagatzemament de purí, les dimensions del qual seran d'1'5x43 m en planta i 3'5 m. de profunditat sota la solera de la nau, la qual cosa representa una capacitat útil de 200 m3 per a cada nau.  
Vist que l'estudi indica que la granja se situa en un àrea perurbana amb cultius de secà i regadiu. La vegetació natural queda reduïda als marges de les parcel·les i riberes de barrancs.  
El paisatge predominant en l'entorn de l'explotació està caracteritzat per terrenys d'ús agrícola de secà i regadiu, amb masses arbòries menudes i d'escassa entitat, amb orografia regular, fins als vessants de les muntanyes relativament allunyades.  
Vist que en l'estudi s'estableix que els possibles impactes que originen l'activitat són: residus, pudors, sorolls, trànsit rodat, paisatge i socioeconomia.  
Els residus generats per l'activitat són animals morts i purí. El purí estimat és de 7'12 m3 per dia. Es disposa de dos depòsits estancs de 200 m3 cadascun més l'existent actualment de 440 m3, cosa que implica una capacitat de dos mesos per al purí produït en l'explotació.  
El percentatge estimat d'animals morts és d'1'5% de la població d'enceball, és a dir 28 animals a l'any, que seran eliminats amb cal viva en una fossa estanca.  
Els pudors seran eliminats mitjançant el sistema de ventilació proposat en l'explotació. Els pudors procedents de l'extracció del purí no excediran dels 100 metres sobre l'encontorn de la parcel·la.  
Els sorolls queden restringits als produïts pels mateixos animals i al trànsit rodat de camions de tonatge mitjà de transport de pinso, porcells, porcs matadors i transport de purí.  
Vist que les mesures correctores proposades en l'estudi es resumeixen en:  
- Pudors: es disposa d'un bon sistema de ventilació per a evitar concentracions en l'interior i es disposa d'un emplaçament on els vents predominants són favorables. La seua ubicació a 1.100 m del nucli urbà, en ple entorn agrícola fa que no s'haja produït cap molèstia.  
- El purí s'ha d'extraure per mitjà d'un vaixell i s'ha d'utilitzar en labors d'adobat agrícola, cosa que es justifica mitjançant cinc declaracions de propietaris d'explotacions agrícoles. Es disposa d'una superfície de 84'5 hectàrees dedicades a cultius d'ametlers, oliveres, garrofes, cítrics, hortícoles, etc.  
- Es preveu el tancat del recinte en la segona fase de l'ampliació.  
- Es disposa d'una fossa estanca, subterrània, amb trapa d'accés proveïda de pany per als animals morts on seran tractats amb cal viva.  
Vist que es va sol·licitar al promotor que ampliara l'estudi d'impacte ambiental en els següents punts:  
1. S'ha de buscar un tractament que garantisca que els purins siguen adequats per al seu ús com adob orgànic, tant des del punt de vista d'elements nutritius com sanitari. El tractament elegit es projectarà per al conjunt de la instal·lació prevista en les diferents fases, s'especificaran les característiques del sistema i els rendiments esperats.  
2. Alternatives viables en el tractament d'animals morts (empreses de recollida i transformació).  
Vist que en l'ampliació presentada s'indica que el pla o procés de tractament i utilització del purí va encaminat a la separació de sòlids i líquids per decantació natural controlada, incloent-hi l'addició de floculants, si calguera, i l'extracció parcial de purins.  
El pla higienicosanitari consisteix en:  
a) Sis buidatges parcials a l'any, és a dir, un cada dos mesos. En cada buidatge no s'ha de superar 1/3 de la profunditat del purí existent.  
b) S'han d'efectuar dues neteges o buidatges totals, a l'any, coincidint amb el final de cada fase d'engreix o treta d'animals.  
El purí extret cada dos mesos (apartat a) cal diluir-lo en aigua en la proporció adequada, en vista de la seua composició o anàlisi, i serà utilitzat per a reg adobat agrícola segons el pla i les parcel·les que es detallen en l'estudi d'impacte ambiental.  
La fracció de purí dens o sòlid corresponent que queda en les basses serà extret i traslladat a una era d'assecat on es procedirà al seu compostatge controlat amb additius sòlids a força de palla, encenalls i altres elements adequats, com també altres complement d'enriquiment de nutrients, amb el control d'un facultatiu adequat. El compost obtingut serà utilitzat per a adobat agrícola.  
L'era d'assecat ha de ser impermeabilitzada, bé per mitjà de solera de formigó estanca, o bé per mitjà de film o tela impermeable després del previ condicionament del llit i protecció superior externa, tot garantint la impossibilitat de filtracions al subsòl.  
Vist que, per a l'eliminació d'animals morts, a més de la fossa estanca i tancada, s'ha contactat amb l'empresa Cebos Levantinos-Carpesa que podria encarregar-se del tractament i aprofitament dels animals morts.  
Atés que, a fi de garantir l'eficàcia del sistema de separació sòlids/líquids, la decantació natural suposa un adequat disseny de la bassa que permeta l'entrada del producte sota la capa superior, l'eixida del líquid serà de forma continuada, sempre procurant mantenir l'equilibri.  
La fracció líquida cal emmagatzemar-la en un depòsit regulador impermeable fins a la seua utilització en camps agrícoles. Per a la seua utilització en adobat s'haurà de sotmetre a un procés d'aireig o dilució en aigua.  
La fracció sòlida s'ha de depositar en una era d'assecat realitzada amb material impermeable (formigó de provada impermeabilitat), amb la recollida de lixiviats en una fossa realitzada per a tal fi. En aquesta era se sotmetran a un procés de compostatge mitjançant l'aportació de materials com ara palla, encenalls, etc. Aquest procés de fermentació es durà a terme de forma aeròbia, amb un control exhaustiu de temperatura i humitat del procés a fi d'evitar pudors, proliferació d'insectes, etc.  
Atés que l'activitat ha de posseir totes les instal·lacions sanitàries exigides per la legislació vigent en la matèria des de l'inici de l'explotació, com ara tancat perimetral, gual sanitari, llatzeret, entre d'altres.  
Atés que les instal·lacions han d'adequar-se a les característiques i tipologies constructives amb acabats exteriors i colors propis de l'àrea. El tancat perimetral s'acompanyarà amb apantallament arbori a fi de garantir la integració de les diferents instal·lacions  
.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
   
Primer  
Estimar acceptable, només a efecte ambiental, el projecte Ampliació de Granja Porcina, en la partida El Pla del terme municipal de Casinos (València), el promotor del qual és el Sr. Salvador Marqués Civera, atenent allò disposat en l'estudi d'impacte ambiental i l'ampliació presentada, i sempre que es complisquen les següents mesures correctores.  
1. En la decantació natural prevista cal dissenyar la fossa adequadament per a permetre aquest sistema de separació i l'entrada del producte sota la capa superior i l'eixida de líquid de forma continuada per a mantenir l'equilibri de la decantació.  
2. La fase sòlida ha de sotmetre's a un procés de compostatge aerobi controlat en una era d'assecat creada amb material d'obra impermeable que permet les operacions de volteig i un lleu pendent amb una fossa de recollida de possibles lixiviats.   
En la fermentació s'ha de controlar la temperatura i humitat assolides en el munt, a fi d'evitar la proliferació de pudors, insectes i afavorir un adequat compostatge.  
3. La fracció líquida s'ha d'emmagatzemar en un depòsit regulador impermeable on es procedirà a un aireig forçat, o si el aprofitament és com fertirrigació, es diluirà en aigua atenent les característiques del líquid determinades mitjançant una anàlisi.  
4. Les instal·lacions han de comptar amb tancat perimetral, gual sanitari, llatzeret i altres elements exigits per la legislació vigent en la matèria.  
5. Les instal·lacions han d'adequar-se a les característiques i tipologies constructives amb acabats exteriors i colors propis de l'àrea. Creació d'un apantallament arbori en el perímetre de l'explotació.  
6. Com a programa de vigilància ambiental s'ha d'efectuar un seguiment en què es controlaran els successius passos del tractament (decantació, compostatge, tractament de líquids, anàlisis...) a fi de conéixer l'evolució del sistema previst, els efectes secundaris, les mesures correctores que s'han d'introduir i les característiques del producte final obtingut.  
El primer seguiment cal presentar-lo dins del primer any comptador després d'haver obtingut la corresponent llicència municipal. En aquest seguiment s'inclourà l'eliminació d'animals morts per una empresa especialitzada.  
En cas de no acomplir-se els resultats previstos, es procedirà a la seua modificació i millora.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es podrà interposar cap recurs, sense perjudici d'utilitzar els mitjans que estimen pertinents per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 15 de febrer de 1996.- La directora general de Qualitat Ambiental: Gloria Arnandis Boix.